<classify> SERIKALI imetakiwa kutenga bajeti ya kutosheleza ili kuuwezesha Mfuko wa Taifa wa Ukimwi kujitegemea na kuepukana na utegemezi wa fedha za wafadhili katika mapambano ya virusi vya Ukimwi VVU.Hayo yalisemwa na Mwenyekiti wa Kamati ya Bunge inayoshughulikia masuala ya Ukimwi na dawa za kulevya, Oscar Mukasa Kamati ilipofanya ziara Kitengo cha kutolea dawa za kufubaza Virusi vya Ukimwi CTC Hospitali ya Wilaya ya Ubungo kujionea utoaji huduma. Aidha wajumbe wa kamati hiyo wapo ziarani jijini Dar es Salaam kujionea utoaji wa huduma za afya kwa matibabu ya Virusi vya Ukimwi.Mukasa ambaye ni daktari binadamu alisema suala la upatikanaji wa dawa za kufubaza virusi vya Ukimwi ni jambo la kitaifa na kamati yake ina mkakati wa kuhakikisha inaongeza nguvu Mfuko wa Taifa wa Ukimwi ATF na nchi iweze kujitegemea kuhusu masuala ya Ukimwi. Tuna haja ya kujipanga ili kujitegemea, ule utegemezi wa fedha za wadau za mapambano ya Ukimwi unaweza kupungua, alisema Mukasa.Alisema Serikali imekuwa ikitegemea fedha za wafadhili kutoka nje ya nchi na sasa ni vizuri tukajipanga wenyewe na kuacha utegemezi wa wafadhili hao kutoa fedha hizo muda wote. Alisema kamati yake itaendelea kuisimamia Serikali hasa Wizara ya Fedha na Mipango, Ofisi ya Waziri Mkuu kuhakikisha wanapata chanzo mahsusi cha kodi kwa ajili ya ATF.Kwa upande wake mjumbe wa kamati hiyo ambaye pia ni Waziri wa Afya, Maendeleo ye Jamii, Jinsia, Wazee na Watoto, Ummy Mwalimu alifurahishwa kuona Halmashauri ya Manispaa ya Ubungo imeanza kutekeleza agizo alilolitoa la kutoa ushauri, kupima pamoja na matibabu ya kufubaza virusi vya Ukimwi. Ummy aliipongeza halmashauri hiyo kutekeleza agizo la serikali kutoa dawa za kufubaza virusi vya Ukimwi kwa miezi mitatu kwa wagonjwa ambao wamechunguzwa na kubainika na virusi.  <topic>: KITAIFA 